**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐԱՐԱՏԻ ՄԱՐԶԻ ԱՐՏԱՇԱՏ ՀԱՄԱՅՆՔԻ ՂԵԿԱՎԱՐԻ ԲՅՈՒՋԵՏԱՅԻՆ ՈՒՂԵՐՁԸ**

ՀՀ Արարատի մարզի Արտաշատ համայնքի 2023 թվականի բյուջեն մշակվել է հիմք ունենալով համայնքի 2022-2026 թվականների հնգամյա զարգացման և 2023-2025 թվականների միջնաժամկետ ծախսերի ծրագրերը :

 Համայնքի գործունեությունը մեծապես կախված է բյուջետային գործընթացի լավ կազմակերպումից, բյուջեի եկամուտների արդյունավետ հավաքագրումից և միջոցների խնայողական օգտագործումից:

2023 թվականի բյուջետային քաղաքականության հիմնական ուղղություններն են՝ բարձրացնել համայնքապետարանի աշխատակազմի և համայնքային կազմակերպությունների աշխատանքի արդյունավետությունը, անշարժ գույքի հարկի և փոխադրամիջոցների գույքահարկի հարկման բազաների ճշգրտման արդյունքում բարելավել համայնքի ֆինանսական վիճակը՝ բարձրացնելով համայնքի սեփական եկամուտների հավաքագրման մակարդակը և նպատակային օգտագործելով բյուջետային միջոցները, ակնկալել եկամուտների և ծախսերի արդյունավետ կառավարում, իրականացնել մշակութային և երիտասարդական միջոցառումներ, աշխուժացնել համայնքի բնակիչների առօրյա կյանքը, իրականացնել սոցիալական տարաբնույթ ծրագրեր, բարձրացնել բնակչությանը մատուցվող համայնքային ծառայությունների մակարդակը և որակը, կապիտալ ներդրումներ կատարել համայնքի կազմում ընդգրկված նախադպրոցական և արտադպրոցական կրթության, մշակույթի ոլորտներում, գյուղատնտեսության և քաղաքաշինության բնագավառներում՝ մասնավորապես բնակարանային-կոմունալ տնտեսության, ճանապարհների բարեկարգում, ոռոգման համակարգերի կառուցման և այլն :

Համայնքի 2023 թվականի զարգացման հիմնական ուղղությունները միտված են բնակչության կենսական շահերի ապահովմանը, շրջակա միջավայրի պահպանմանը, համայնքի հարմարավետ և բարեկեցիկ միջավայրի ստեղծմանը, համայնքային ենթակառուցվածքների արդիականացմանը և զարգացմանը , ինչպես նաև համայնքի գլխավոր հատակագծին համապատասխան քաղաքաշինական ծրագրերի իրականացմանը:

2022 թվականին 2023 թվականի համար Արտաշատ համայնքի կողմից ներկայացվել է հայտ՝ Հայաստանի Հանրապետության համայնքների տնտեսական և սոցիալական ենթակառուցվածքների զարագացման յոթ ծրագրերին մասնակցելու համար, որի ընդհանուր արժեքը կազմում է 7501810.0 հազար դրամ, որից համայնքի մասնակցության մասնաբաժինը՝ 3595181.0 հազար դրամ :

Ես դիմում եմ համայնքի բնակիչներին, ավագանուն, աշխատակազմի և համայնքային կազմակերպությունների աշխատակիցներին՝ իրենց ներդրումն ունենալու համայնքի 2023 թվականի բյուջեի միջոցների գոյացման, դրանց նպատակային և հասցեական օգտագործման, բյուջեի կատարման և վերահսկման գործում:

**ՀԱՄԱՅՆՔԻ ՂԵԿԱՎԱՐ Կ. ՄԿՐՏՉՅԱՆ**